khistorydata/jeongjo-sjw-relations huggingface dataset:
정조 22년
靑松府使兪漢謨疏曰伏以臣鹵下蔑劣百不肖似於內於外一無可當而幸際仁天在上無物不收過蒙陶鎔之澤屢叨字牧之任絲毫未效愆尤徒積自訟辜負只切慙悚意外除旨又畀郡紱及其辭陛之際旣諭特點之意又軫殘邑之弊前席恩敎溫重諄懇感極而涕不知攸措旣承促敎蒼皇來赴時値亢旱四野如焚仰念宵旰之憂勤俯見畎畝之嗷喁心焉焦灼若無所屆何幸皇穹至仁宸誠仰格沛然一雨雖曰晩時秋來日候極其調順田種之穀擧皆告熟晩移之秧亦或食實大要言之雖不可謂不歉而其獲免於大無亦非始望攸及公私之幸誠不勝其萬萬矣臣本拙訥廁跡三司之末亦不曾出一言論一事以效一日之責況今身處下邑豈敢懷陳辭徹聰之計而向者道臣宣示七月二十三日所下傳敎十行絲綸懇摯惻怛至命侍從守令該邑與諸邑民隱之入聞者許以後先陳疏噫日月之明豈或遺照於生民疾苦而乃使在外守土之臣各陳以言臣雖至迷亦豈不欲仰效螢爝之愚對揚休命之萬一而僻處深峽接人絶罕雖隣境之事猶不得聞知何況於遠邑乎第以本府弊瘼中一事敢此附陳仰冀裁處本府以依山小邑土瘠民殘而最是戶少而糶多爲弊甚痼九面民戶摠爲三千二百餘而査其虛實則虛戶殆至二百至窮無依不可多受者近千數又除軍民驛屬之類則還戶不滿二千而穀簿中田米爲八千二百餘石以此米數糶糴於零星之戶民勢之難支可推而知矣凡列邑穀簿較量多少互相來去自是通行之規則營邑之相議變通不啻難事固無足仰煩朝家而第本邑處在絶峽四塞以嶺道路極險轉輸甚艱隣境還簿之田米又不患不足則轉移他邑亦無其路以是營邑雖知爲弊而因循未祛也竊伏念臣年前待罪江陵府時嶺西之糶多戶少而難於移轉者一如本邑適逢繡衣之過去備陳事實遂登於書啓之中而特蒙以三分一折錢收捧移送他邑之命時當捧糴之際萬餘石之穀一從詳定價代捧則一戶所得殆至數十緡而大小之民歡天喜地攅頌恩澤臣至今與有幸焉江陵之萬餘石旣蒙許施則本邑之數千石尤係非難而其爲民邑之幸多少無間況値災歲收糴爲惠於民尤大矣玆敢不避猥屑短章申籲伏乞俯詢有司限三千石折捧詳定價移之他邑千萬幸甚臣待罪下邑已屢矣亦曾久處鄕廬聽聞所及有不可不矯救者雖異災歲切急之務而事關民隱玆敢贅陳焉夫三司之職唯憲府寄以風聞之責而若其出仕之前亦不得以職事自居者固例也鄕曲之人或昧法例毋論憲職與他司凡有承召謂以風聞於吏於民惟意楚毒其出於公心懲罪者絶無焉一有所忤輒逞其私苟非睚眦於宿昔卽是德色於隣族不但號令境內亦或汎濫沿路刑棍移囚無所不至此固諸路同然之弊而遐方爲尤甚罹其網者雖懷切膚之冤猶復慮在日後不敢呼訴營邑呻吟四起或不無壞産而移鄕者事之可駭姑且勿論人之無辜寧不可矜伏乞特令廟堂嚴加禁飭俾除小民一大瘼焉臣於治疏將上之際又伏奉以諸路民庫事特下有旨辭敎懇惻嚴截雨露霜雪交垂於布誥之中仍有先從此一款敷陳之命臣伏讀以來不覺戰悚震越無地自措臣府以如斗之邑初無民庫之設置而徭役之徵結煙役之斂戶其例則有蓋爲一年應行公下與官用而收捧者也其創行年月久不可考至若收捧多寡用下條例纔憑營關已爲詳陳想當轉報廟堂而顧此煙徭兩役斂用有限各自定規遵行已久見無目下擾民生弊之端若其爲用爲需則或重或緊有不可以容易革罷在臣奉行之道唯當十分裁量有所減損於其間以效區區之忱而鞭之不長無以博施未足爲惠於民反陷不誠之科益增兢惶無所逃罪至於道內列邑之民庫規例爲弊淺深旣無及聞者亦未能指陳其在怵惕仰體之道尤不勝惶蹙之至第伏覩前後綸綍若其爲瘼於民者雖有絲毫之微必欲使之盡言聖念愈勤明旨屢下激切之極亦豈敢以事係瑣屑而不爲畢陳哉臣適方簽丁閱簿見有戶曹句管水鐵小冶匠磨造匠兩名色此非以磨冶爲業者卽是良丁而考諸年前刊布冊子則無此名色軍案則有之伏未知創規之爲如何而問其一年所納之數則每名秋納會付大米十四斗三升零春又有如干錢曹納者較之各樣良役所當不啻倍蓰況如此災歲粒米如金之時乎本邑則只有兩役各三名而已若計一路則爲額必多其移避圖免姑捨辦納之艱向隅之歎當如何哉有乖朝家一視之意敢又尾陳亦命有司量宜以處幸甚臣無任云云省疏具悉溯陳東邑之效欲救本邑之弊卽令廟堂問于道臣使之從便措處狀聞承召朝官之沿路用刑棍聞甚可駭雖以掌風憲之官出肅前猶不敢出禁況承召之時乎又況職非奉命軍務則尤何敢用棍乎亦令廟堂嚴飭諸道此後違令者雖臺官指名狀聞以爲嚴處之地附陳刊冊外戶曹納匠額亦令廟堂査實草記稟處
정조 22년
戊午十月初九日午時上御重熙堂都承旨入侍時行都承旨閔台爀假注書李允謙記注官金景煥承膺祚以次進伏訖上曰近日少快差耶台爀曰賤疾近始少減矣命書公事判付訖台爀曰冬至正朝所用蹲柿柑子有匣生鰒自藥院發關申飭矣依例行關乎上曰依此爲之仍命退承史以次退出
정조 22년
行都承旨柳焵牌不進行左承旨李書九坐直行右承旨申耆坐左副承旨李海愚坐右副承旨兪漢寧坐直同副承旨李祉永未肅拜注書金啓溫仕一員未差假注書李元謙仕直事變假注書鄭日泰仕
정조 22년
藥房提調金載瓚副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
李海愚啓曰新除授左副承旨宋銓方在罷散中何以爲之敢稟傳曰勿施前望單子入之待下批待開門牌招
정조 22년
承旨前望單子入之李祉永落點
정조 22년
以同副承旨鄭東觀牌不進罷職傳旨傳于李海愚曰處義似然許遞前望單子入之待下批牌招
정조 22년
申耆以弘文館言啓口修撰洪受浩連呈辭單不爲行公卽爲牌招察任何如傳曰允
정조 22년
以修撰洪受浩牌不進罷職傳旨傳于兪漢寧曰只推
정조 22년
承旨前望單子入之柳焵李書九申耆鄭東觀落點
정조 22년
以都承旨柳焵牌不進推考傳旨傳于柳漢寧曰更爲牌招
정조 22년
申耆啓曰吏曹判書金文淳參判李敬一參議金祖淳牌不進推考傳旨及罷職傳旨今方捧入而開政命下之後如是違牌事甚未安判書參判更卽牌招何如傳曰允雖非公格參議則似然許遞
정조 22년
有政吏批判書金文淳牌不進參判李敬一進參議未差行右承旨申耆進啓曰判書金文淳牌招不進參議未差小臣獨政未安何以爲之敢稟傳曰仍爲之
정조 22년
以尹命烈爲獻納洪義浩爲刑曹參議
정조 22년
兵批判書李時秀參判柳誼參議閔昌爀病參知柳師模入直進右副承旨李海愚進護軍權裕副護軍李翊模金祖淳副司直崔重圭以上竝單付
정조 22년
以都承旨柳焵再牌不進推考傳旨傳于兪漢寧曰許遞前望單子入之待下批待開門牌招察任
정조 22년
傳于兪漢寧曰坐直承旨入侍
정조 22년
以咸鏡監司李集斗狀啓薦新生文魚大口魚限內不得封進惶恐待罪事傳于申耆曰勿待罪事回諭
정조 22년
以忠淸監司李泰永狀啓雙樹安興軍餉乙卯分俵餘在者竝姑仍留於各該邑待明秋輸納本倉事令廟堂稟旨許施事傳于李海愚曰依狀請施行事回諭
정조 22년
以忠淸監司李泰永狀啓泰安郡在囚扶安縣敗船罪人等移送原籍官事令廟堂稟旨分付事傳于兪漢寧曰依狀請施行事回諭
정조 22년
申耆以內醫院都提調提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 22년
李海愚以備邊司言啓曰卽見全羅監司李得臣狀啓則以爲昨年道內畓摠十四萬四千四百十八結七十八負八束內今年未移代播枯損海溢風損蟲損等災爲三萬三千四百二十六結十五負七束丙申査陳以後年例狀聞舊初不之以當年所劃推移分俵者爲一千三百十九結八十四負三束各樣災摠合爲三萬四千七百四十六結以此較量於地部劃下一萬二千結則其所不足爲二萬二千七百四十六結令廟堂稟旨加劃爲辭矣地部給災之萬餘結優劃蓋出於寧有還納無致加請之意而本道尤甚處被災或至全坪今此加請固知其誠不獲已第念給災之政義在損上故道臣之太剋削者或自廟堂加劃太過濫者亦自廟堂裁抑本之寧失寓以相濟而顔私漸勝仍循成習此先正臣李珥所以深加憂歎者挽近以來地部劃災便作文具廟堂減劃反若常例是則外藩操寧失之柄廟堂任剋削之責內外倒置本末相舛每念國體爲之慨然今年三南災結實不欲着手較量而本道年事竊有所領會尤甚之處雖全坪給災似不爲過稍實之地雖常年比摠恐不至爽災實相參之邑又可以比類推知事目災外一萬六千七百結加劃以準二萬八千七百結之數則難保無濫庶亦無冤依此劃給使之當優恤處雖多無惜當裁量處雖少亦審稱停災形遍究實惠之意分付何如傳曰允
정조 22년
李海愚以備邊司言啓曰泰仁縣監趙恒鎭上疏批旨內三條所陳與其下一條許令廟堂卽爲論理草記稟處上番軍之在三南者與他道軍換番退限甚善亦令廟堂問於兵曹御營廳一體草記奴婢摠事紙弊事面議道伯劃卽釐改可以登聞矯弊者使之登聞事命下矣取見其疏本則其一捧糴一款停退外代捧者但當期於準捧而水下之面全是水田被災最酷雖欲代捧其勢末由權宜之策有單代捧一事而固不敢仰請事也其一本邑當年執災只是初不移及晩移而全不掛銍處第流來川沙山陳舊初不未蒙頉之類幾爲數百結雖大登之歲舊頉之災則自如矯弊之道改量爲急稍待歲登民蘇亟行改量改量之前先令列邑枚擧舊頉實摠新起幾結仍爲轉報地部無令通同混報於新災之中事也其一籤丁虛名之弊亶由帳戶之幼學多而良人少耳臣邑良役摠數近萬而良人實戶未滿數千十蓋國俗邑風所羞恥而賤鄙者丁役爲甚至於選武軍官均是納布之役而視良役差別試才而許其拔身故閑散人於選武則不至抵死謀避就本邑諸色良役案中限千名移送選武案秩以純錢徵番而勿論其人與子支文武朝籍毋得爲累本邑儒鄕任名亦不爲疵習俗旣久則充定必易事也其一鄕村士民賑年賙恤者或請加資或賜郞階雖鄕孽平民不以爲榮反爲之耻果有誠心救濟者隨其地處優示嘉奬仍以道臣薦剡之章求訪樂善好義之士自朝家奬用之則彼與經學文詞由薦出身各自一道事也其一今年災荒尤甚處兩營更番軍昨秋今春取次命停實出於不擾民之聖意況此三營門上番闔境騷擾徵費不些姑令安徐事也單代捧事寧可不捧不可開此路且其疏中謂以水下之面全是水田被災最酷雖欲代捧其勢末由旣曰代捧之末由則有何單代之可言乎似或指米租而言而米租單代尤非可論所當論勘而文倅陳疏之命寔出於畢達民隱之聖念則無論言之當否不必深責置之改量前舊頉新起無令混同事法意本自如此舊頉非曰必無新起自是應有移東補西把此充彼無使新起減於舊頉此固物理之所灼然元非臆說之所强爲從古檢田之論在今核實之政無有智愚而槪不外是所請依施本邑良役限千名移送選武案純錢徵番事果是便宜之論而第念選武設置之初其論非不如此而行之未久圖避選武無異他役充定之易難保其悉如其言設如其言千名移送之後則貴賤益復相懸趨避不勝紛紜此已非計之得者獨行於一邑亦有違於定制今姑置之士民中誠心救濟者奬用事年來勸分之禁蓋出於安士民杜奸僞之聖念眞箇出義氣之類向雖許於湖西有不敢擅議闊狹於他道置之上番軍安徐事謹依批旨問于兵曹御營廳則兵曹以爲本曹屬六道騎兵每年分排六當輪回徵上輪回休徵而不徵番者皆納布例也今若使三南災邑限明年停番以畿甸海西關東納布之軍準此數加番三南停番之軍則依例納布至再明年六道徵番依前擧行則惟納布上番之互換而已別無偏苦偏歇之可論爲南民稍得息肩在本曹亦無掣肘云御營廳以爲本廳則今年海西軍上番自明年正月至再明年二月嶺南軍當爲上番其中尤甚邑軍兵旣因成命已爲限麥秋退限湖南則再明年三月始可徵上云矣御營廳則湖南徵番旣在再明年今無可論嶺南徵番雖在明年尤甚邑軍兵限麥秋退限恐不必更爲變更兵曹則依該曹所論三南尤甚邑限明年停番以畿甸海西關東稍實之次邑酌量換番實爲南民之大惠而第念該曹十一二當番期已迫若到回下行會之時似已發程畿甸海西關東之代番者又將有不及之嘆自明年正二月當使之換番恐合彼此便宜之道以此分付何如傳曰允
정조 22년
兪漢寧以義禁府言啓曰頃因持平鄭繼忠上疏批旨內務安戶弊事分付道臣査問啓聞事命下而自備邊司行會本道矣卽見全羅監司李得臣狀啓則以爲今以該縣監所報觀之官貧虛戶均是一般雖使父子兄弟割戶分門無以塡充戶籍法意何等嚴重而通計邑里摠數指無謂有者多至八百戶事極驚駭當於戶籍磨勘時從實釐正有不容但已乙丙以來前後邑倅襲謬因循如例磨勘者罪固難恕而事在年久雖不得一一論勘時縣監李弘源莅任已至五年勘籍又經一式而只憑虛錄不思矯革以其官貧名色替減虛戶徭役者實出事勢之不獲已亦非一二式年創行揆以常法有不可置而勿論竝令攸司稟處云矣帳籍法意至爲嚴重而流來虛戶若是夥然不思釐革之方徒循彌縫之計創出官員名色播錄各里責應虛戶之役者實爲蔀屋切苦之弊不可以事在年久置而勿論當該首犯與循襲之前後守令令本道指名現告拿問處之時縣監李弘源時在任所云發遣府羅將拿來後照法勘處何如傳曰更令廟堂論理稟處可也
정조 22년
兪漢寧以義禁府言啓曰全羅監司李得臣啓本內前前萬頃縣令尹厚東罪狀令攸司照法重勘事啓下矣尹厚東今方待命拿囚之意敢啓傳曰知道
정조 22년
義禁府啓目順天前府使崔守魯矣本府議啓內細閱査案觀其所供尹師堯之搆虛捏無肆然籲天誠萬萬痛惡詞訂諸招俱無可疑逞忿誣告渠旣自服則埋屍之不得開檢容或無怪是白乎乃殺獄誣告旣非笞杖之可論則報營嚴訊依律處斷在法當然而徑先棍治不卽枚報極涉疎忽今不可以本事之都歸虛謊有所寬恕以此照律罪杖一百收贖告身盡行追奪私罪奉敎依允爲旀功議各減一等爲良如敎
정조 22년
刑曹啓目粘連楊州牧殺獄罪人洪乭貴獄事段議法自歸戕殺分付道臣訊推得情何如啓卿等執法之論不可不從爲先依回啓施行爲良如敎
정조 22년
刑曹啓目粘連陰竹縣殺獄罪人孫德官獄事段德官之打殺金訥郞實無可疑訊推得情何如啓參判亦具意見回啓爲良如敎
정조 22년
刑曹啓目東萊孫貞日獄事新案明白前招歸虛至此疑晦沒模捉之訂而竟成鐵案終至償命實非審克之道伏惟上裁緊招發漏之主推官拿問處之何如判付內豈有如許疑獄更問于在京大臣及曾經判堂拿處爲旀主推官事獄未出場姑爲分揀從後拿處爲良如敎
정조 22년
刑曹啓目粘連慈仁奴銀三獄事銀三兄弟之致人非兄授弟意弟爲兄使也各自爲鬪元無首從之可論更命道臣諸條疑端另行査覈然後論理馳啓以爲拿處初檢官慈仁縣監以牒以書徑報獄情令該府處之何如判付內卿曹議讞拈出多少疑端則不可輕先決折嚴飭道臣使之詳覈歸一狀聞無或遲滯檢官事雖極可駭旣命更査待査啓來到拿處爲良如敎
정조 22년
刑曹啓目粘連咸陽僧天察獄事天察之獄岳只的在於已被拘縛之後取服償命烏可已乎如刑得情何如判付內此亦疑獄問于大臣稟處爲良如敎
정조 22년
刑曹啓目粘連永柔孟春奉獄事自防之足勢不計緊歇理勢之所必至以此償彼法意至嚴依前訊推何如啓問于疏決時判堂仍又就議大臣回啓爲良如敎
정조 22년
刑曹啓目粘連熙川趙得星獄事打殺流丐兒節次結案取招依法典照律報議政府詳覈施行何如判付啓依允
정조 22년
刑曹啓目粘連恩津黃周鼎獄事以已斃之一常漢磨勘正犯於班族四人被告之殺變其在獄體殊涉率爾分付道臣金相鼎斯速議捕捧供論啓後稟處何如啓姑依卿議施行爲良如敎
정조 22년
刑曹啓目粘連洪州李古致獄事李三先斥其虛謊張石萬質其毆打渠雖百喙何以自明更加訊推期於得情何如啓參判亦具意見回啓爲良如敎
정조 22년
刑曹啓目粘連泰安奴今乭獄事今乭之所犯或在於指使之外則乃其所自犯也宜從道臣之論以今乭爲正犯使之依前訊推期於取服何如啓道啓曹讞俱有意見依回啓施行爲良如敎
정조 22년
刑曹啓目粘連古阜郡殺獄罪人奴元昌獄事實因訂招歸屬元昌已成鐵案而推諉不服誠極凶獰斯速取款之意分付道臣何如判付內佑發元昌之間卽奴與主也正犯與干犯也況旀死者奉世亦云佑發之奴則移定正犯於佑發而使兩人俱得生出豈不便簡然而死代之獄體至重乙仍子特命行査是置觀此査啓論理疑猶舊矣而已不生不滅置之然疑之科寧有如許獄理乎且況元昌再供可見秉彝之不泯而雖百番行査渠自當之如是而何時出場乎疑且傅輕況於風化所關不可不容議於一疑字一輕字之處乎更査有關風化仍置大乖常憲元昌與佑發令道臣分等決處事卽爲行會爲良如敎
정조 22년
刑曹啓目粘連松禾姜文行獄事辜限不出四日形症昭著內傷斷案已成更無可疑而敢生抵賴之計忍杖不服誠極凶獰正犯姜文行依前訊推之意分付道臣何如判付內起疑之卿今乃云云似此之獄有難輕議於惟輕依回啓施行
정조 22년
右承旨申耆疏曰伏以臣於向者奉命湖西歸奏之語全沒稱停上莫能對揚明旨下無所補益民事慙悚交中歷月未已果玆譴責之論乃發於執法之地雖擬重典固當順受竟被薄勘別是恩私且惶且感莫省攸措代播蠲租之令實爲荒歲之盛澤至惠則臣雖愚昧何敢容議於其間而免稅之土猶納結錢亦常法耳臣之參倚觀聽斟量公私一言敷陳仍請覆奏者是豈無所稽哉然而人見各自有異不諒容或無怪則顧何必費辭較辯爲也第念臣新除職名卽頃日往役之銜也責止諮度尙貽僨誤任重惟允曷能稱塞彈墨未乾廉防有拘天牌之下冒犯違逋謹以數行自訟之章仰瀆崇聽伏乞聖明俯垂諒察刊臣見帶之職勘臣不審之罪以謝人言以安賤分不勝幸甚臣無任云云答曰省疏具悉卿其勿辭行公
정조 22년
獻納崔重圭啓曰臣於本院旣經亞諫今此見職揆以公格勢難仍冒請命遞斥臣職傳曰依啓
정조 22년
掌令尹寅基校理金熙周副校理趙得永正言金和鍾修撰徐有聞洪受浩副修撰朴吉源嚴耆啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行刀削答三司曰不允以下五字刀削
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午十月初十日辰時上御誠正閣藥房入診諸承旨持公事入侍時提調金載瓚副提調閔台爀右承旨金啓洛右副承旨兪漢寧同副承旨朴基正記事官金啓溫假注書李允謙記注官承膺祚記事官金履永檢校待敎沈象奎醫官柳光翼金孝儉白成一李敬培李周憲吳仁豐以次進伏訖載瓚等曰日氣寒暖不調聖體若何上曰一樣矣載瓚等曰王大妃殿氣候何如上曰一樣矣載瓚等曰惠慶宮氣候何如上曰一樣矣載瓚曰醫官旣已待令診察何如上曰置之命讀公事啓洛讀奏全羅監司李得臣啓本光州牧反庫事漢寧讀奏黃海監司李義駿啓本殺獄罪人等問推度數開錄事命書判付命書榻敎曰在外承旨許遞與未差之代前望單子入之待下批牌招察任又命書榻敎曰政官牌招開政命退漢寧曰楚山府使宋祥濂待令矣上曰下直守令入侍出榻敎賤臣承命出傳與楚山府使宋祥濂偕入進伏命書傳敎曰凡有使之來待之人而持公事入侍也承宣每不趁時提奏或有許久等待之弊前此申命嚴飭而今日楚山倅來待諸承宣默無一言而退若非右副之提奏又將遲滯豈不駭然乎右副外竝施罷職之典此後益加着念莫或犯科敎祥濂曰今番楓宸賦人之見之者亦皆曰善做云耶祥濂曰外議姑未聞其有所云云而臣於近來果未做得每當臨時副急故必欲丕變文體而自不得不如前矣上曰抄啓文體有異於科體只取其鏗鏘則文體之如許無足怪矣而但之於字之不爲插入極甚礙眼決非賦體格矣楚山年事何如云也祥濂曰尤甚云矣上曰往須善爲之仍下御製條問敎曰御製條問事體至重而西土人士尤當示其禮待之意爾其齎往令道臣親授各該守令使之齎傳儒生處可也仍命退諸臣以次退出
정조 22년
行都承旨李晩秀坐行左承旨李書九緣故出行右承旨申耆坐直左副承旨李海愚司僕進右副承旨兪漢寧緣故出同副承旨李祉永坐直注書金啓溫仕一員未差假注書李允謙仕直事變假注書鄭日泰仕
정조 22년
申耆啓曰來十六日日次儒生殿講日次而月食相値頉稟之意敢啓傳曰知道
정조 22년
申耆啓曰來十六日漢學文臣殿講日次而月食相値頉稟之意敢啓傳曰知道
정조 22년
李晩秀啓曰輪對官來待矣敢稟傳曰入侍
정조 22년
傳于申耆曰尊年之意自別正使赴燕時遣御醫
정조 22년
以全羅監司李得臣狀啓順天府使之代各別擇差催促下送事傳于李祉永曰此時該邑民事一刻曠官可悶今日政拔例擇差待下批當日辭朝給馬下送
정조 22년
以吏曹參議望筒傳于李晩秀曰前望單子入之待下批牌招參政
정조 22년
申耆啓曰新除授吏曹參議任希存方在罷散中何以爲之敢稟傳曰敍用
정조 22년
有政吏批行判書金文淳進參判李敬一進參議未差行都承旨李晩秀進以徐邁修爲同經筵李燾爲忠淸都事柳禎爲平安都事李東埴爲順天府使知經筵徐邁修同經筵朴宗甲
정조 22년
兵批判書李時秀進參判柳誼病參議閔昌爀病參知柳師模入直同副承旨李祉永進護軍柳焵姜彝正副護軍鄭東觀竝單付
정조 22년
李祉永啓曰各道獄案査啓自有期限而鴻山李應駿牙山林嶪査事已過六朔尙未封啓事甚未安該道道臣推考秋曹之尙不察推者亦甚未安該曹堂上一體推考何如傳曰允
정조 22년
李晩秀以吏曹言啓曰新除授昌陵參奉鄭桔除拜後過限未肅拜新除授繕工假監役韓城鎭除拜後過限未出仕竝依例改差何如傳曰允
정조 22년
李晩秀以吏曹言啓曰新除授成均館學正金致礪除拜後過限未肅拜依例罷職何如傳曰允
정조 22년
李祉永以兵曹言啓曰今十月十一日武臣賓廳武經講書時部將洪樂佑三略不通依定式推考警責何如傳曰允
정조 22년
李祉永啓曰慶州府尹吳鼎源上疏今方到院職銜有違格例所當還下送係是民事雖不得不捧入該府尹不可無警推考何如傳曰允
정조 22년
刑曹啓目粘連驪州牧殺獄罪人尹有增更加嚴刑期於得情事分付道臣爲白乎旀殺獄文案何等嚴重則旣曰自縊又定正犯揆以格例違錯尤大初檢官驪州前牧使李運昌令該府拿問處之何如判付啓此獄段疏決時已有所論理判下兺除良橡木自懸終涉大疑晦一夜間被打將死者其何能自力於距一帿之場又自懸於過一丈之樹乎決是行不得理不到之事而其妻及其四寸弟金時萬亦曰果有是事云且解縊負歸之後屍親言內雖曰精神稍甦所謂稍甦云者不過氣息稍存云而其妻仍以告官入邑救病之金時萬亦以爨飯隨歸其家無一在旁之人則其死之在於何時亦不可知也大抵有增初無不打之理死者亦本來惡物也爛醉酗酒無論觸於石轉于壑以死爲期自擲自仆之際其傷處不可都歸於有增之下手乎以此以彼不可以獄具一味不卽酌決乙仍于問于驪牧其說大體無異同似此之案宜卽究竟付之道臣酌決爲良如敎又啓目珍山郡殺獄罪人朴贊儀獄事段雖云誤犯而犯及於親屍則贊儀之讎萬吉情固無怪合有原恕而爲贊儀所殺則福贊之讎贊儀理亦宜然今若參酌兩間刑配贊儀則在贊儀不害爲伸義在福贊少可以慰冤是白乎旀初檢官之虛論在壙之屍形要合覆檢而追改到營之文案覆檢官之漏洩檢情實係不察竝依道啓令該府處之何如判付啓可謂廷尉當是依卿曹議讞施行爲旀檢官拿處事依施此時守令不可曠官在任者待麥秋拿來爲良如敎又啓目淸安縣罪人延有用楊漢祚等獄事段今於成案經年之後忽捨延東標而以其門孽當之宜令道臣另加査究的執元犯竝與變招之諸囚更査得情論理馳啓楊漢祚段依道啓以本罪勘處延有用錫曾之尙今未捕大關紀綱亦令道帥臣刻期詗捉何如判付啓道啓曹讞各有意見如是而何時出場乎分付道臣無論如此如彼斯速執定正犯後指一狀聞俾無如前稽滯之弊爲良如敎
정조 22년
李祉永以義禁府言啓曰因全羅監司李得臣狀啓刑曹覆啓內珍山郡殺獄罪人朴贊儀獄事初檢官珍山前郡守趙有善覆檢官錦山前郡守沈養之令該府處之事判付內檢官拿處事依施此時守令不可曠官在任者待麥秋拿來事命下矣當該覆檢官錦山前郡守沈養之以全州判官時在任所云待麥秋拿來初檢官珍山前郡守趙有善下去京畿開城府地云依例發遣府羅將拿來何如傳曰允
정조 22년
刑曹啓目粘連向前罪人孫守雄金振煥等亦所犯情節俱極痛惡而今於因判付嚴訊之下其所供招與前無異究厥情狀誠極兇頑竝只更加嚴刑期於得情何如判付啓所當加刑取服而日寒如此姑從末勘照律定配爲良如敎
정조 22년
新授右議政沈煥之疏曰伏以臣猥控震剝之情重瀆崇嚴之聽冀收誤恩庶全微諒乃者史官臨宣聖批諭之以祖宗盛際俊乂在廷涵育元元以詒萬億年無疆又諭之以光前裕後之圖竊有䕤於鼎軸承佐之地臣伏地擎讀戰慄惶汗莫省措躬之所也嗚呼惟我殿下承祖宗艱大之業執帝王命討之權思所以董正卿士涵囿黎庶而春溫秋肅平章協和措國勢於泰磐揭人紀於日星以奠萬世丕丕之基者蓋有待於端委巖廊財成輔相之得其人則夫豈如臣憃愚衰謬所敢承當而稱塞者哉況今世道扤隉而民不率敎何以導而正之朝象渙散而人各爲心何以協而一之士氣卑弱不能以禮義自持則何以扶植之民産無恒或有以溝壑爲憂則何以經濟之也此數者皆聖諭之所當槪及而若其責則專係乎輔弼之臣可不重其任難其人耶近世稱名相者雖不如古昔盛際或以經術或以德量或以才猷或以風裁望實各專所長其遺風餘烈猶可想望於數世之下則夫我列聖朝以來置相之必卜賢德蓋如是矣今臣無能爲役於古人而徒竊其位重貽聖德之累誠非愚慮之所敢出也抑臣有滿腔鬱嵂之忱不敢隱於黈纊之下玆敢冒萬死瀝血而陳之十四行刀削臣衷懇之非出例讓如右所陳以公以私秖增憂灼不敢終默又此干冒亟寢新命以幸國事千萬祈祝臣無任云云答曰省疏具悉卿懇卿登台司月三改而書亦三上矣徜徉於海嶽江墅之間而遲遲久而又遲則予始可以敦迫於卿而卿亦無更費之辭矣卿須體予延佇之思卽日入城肅命予當整衣而俟之仍傳曰此批答遣史官傳諭卿疏中附陳云云卿不見東觀漢紀乎政令猶汗往而無反反之則豈政令云乎此意一體傳諭
정조 22년
京畿監司李在學疏曰伏以臣於月前冒上一疏悉暴難强之狀仰冀體諒之恩及奉批旨未蒙允許且値巡審之有期災政之當前黽勉蹲仍又踰數朔職事一味尸素私心轉益憫隘夙宵兢惕靡所容措昨因籌司行會得見持平沈達漢疏本之後錄者益不勝滿心驚愧繼之悚蹙也臺臣之惓惓於畿邑災政可見爲民之意臣固爲之樂聞而第伏念蠲稅之事俵災之節擧行者雖是守令若其主管而指揮者道臣是已不可以疏語之無所箚着晏然自恕且事實有不可不一暴者玆敢略陳焉向値屢朔亢旱之時益切九重憂勤之念特命代播至令蠲稅德音誕宣惠澤旁流臣乃宣布於守令守令知委於農民而民情以爲初庚前後若得雨則必欲移秧及判未移始可代播邑邑所報一辭同然而伊時伏承切勿擾民之敎故臣以移秧與代播一從民情之意更飭諸倅亦有附陳於狀聞中矣自六月初四日得雨之後次第秧役至中庚乃畢而只於土品之不合移秧處隨宜代播故摠以計之陳田阡陌外水田所播之數只爲三百二十餘結事狀旣如此則反耕一節恐非可論且臣初無知委之事守令亦豈勒令爲之乎至於未移之初無名色晩移之不爲給災云者尤有所未曉今年各邑槪狀中災摠爲五千二百餘結而其中流來舊頉及風損醎損等新災合爲一千五百餘結其外三千七百餘結則皆是未移晩移兩災名也臣據實仰請於年分狀本獲蒙準下纔已分俵果若初不災執則豈有累千結災摠乎蓋給災之法只論其初未移及未成實者而今年則差晩後盡移者卽營邑之所董飭也若於未滿種稅者謂有所收如例責稅則果近於罔民伏況聖念特軫於審覈災實所下絲綸旣嚴且摯臣於是或恐一夫之白徵更與諸倅而爛商酌量所收區別執災災摠之過於五千非不知其夥然而仰體軫恤之意不行剋減之政則未移晩移之執災與否不在多辨這間事實臺臣或未及聞知耶大抵畿甸民習不知力穡一遇旱澇四野荒廢爲田畯者亦不能盡其職焉自夏徂秋屢煩飭敎必思所以裕民食而闢廣土譬如天地雨露之無物不遂故以向來遑急之形有近日收獲之效一粟一米皆聖上賜也又以災政之易混難別諄諄然提諭瞻聆所及孰不感祝而抵緣如臣無似忝叨按察之地上不能對揚盛德下不能厭服民心致使各邑之災政至登臺章之論列臣之辜負職責無所自逃而守令之不職亦臣之罪也本事虛實姑且勿論其在自引之道決不可淟涊冒據玆敢猥陳衷懇干瀆崇嚴伏乞聖明俯賜諒察將臣所帶藩任亟行鐫改仍降威罰俾安微分不勝幸甚臣無任云云答曰省疏具悉臺言爲諸道道臣者斷當益勵無勉之戒勿辭行公
정조 22년
沃溝縣監鄭來百疏曰伏以臣本以鹵姿猥蒙殊眷特畀牧民之任兼遂乞養之願臣受恩如天圖報無地半歲南陬一念北宸第臣所叨之邑素稱殘局且値荐歉民窮而無可濟之策倉虛而無可發之儲以臣疎淺之才實無彌綸之道上無以副分憂之責下無以塞仰哺之情用是憂懼若隕淵谷大抵今年三南之旱湖南爲甚湖南之旱沿邑又爲甚臣於五月初受任辭朝馳到本邑則全境赤壤茫然塵沙蓋無一坪沾潤之處驚心慘目不待嗷嗷之民訴矣臣莅任翌日卽報營門旋始祈雨八度奠瘞靡神不擧而踰時閱月竟閟膏澤邑是濱海鹵斥之地境無貯水灌漑之所如焚如渴坐度一月迺於六月初八始得甘霈民爭移秧以先爲幸而自然拖至望間矣雖是初庚後所移若得數次雨均洽則猶有成實之望而其後數旬一直旱曝纔移旋涸有苗無秀及其晩後發穗者零零瑣瑣其粒可數民將何賴而應稍稅之徵辦還餉之納耶言念及此寧欲無訛其中早播而土品租厚者雖得免歉以一境言之此不過十居一焉顧何足以補全境之歉哉臣旣足遍田野目見災荒豈不爲之惕然動心而又伏奉絲綸下者遇災之警恤民之念每勤宵旰靡安錦玉至於飮啖不能適口脫着不敢便體爲敎臣擎讀至此自不覺惶汗浹背感淚被面也噫代播之免稅籍案之退限皆出於我聖上憂勤憫恤之實惠盛澤雖彼海隅蚩蚩亦莫不歡欣鼓舞於恩敎懇惻之下臣雖在湖海之外若侍殿陛之側其於承流對揚之道豈敢有晷刻遑寧之心哉至於令文倅後先疏陳之下敎尤是導達邑弊曲察民隱之至意也臣雖無似名忝法從若以辭拙誠淺終歸含默則不但孤負之罪無所逃焉亦非義分之所敢出者而第其救荒之政賙飢之方旣無別般生財之策則惟在營邑極力措劃之如何耳固不敢仰瀆崇嚴上煩酬應而其他種種弊瘼之不可擅便者亦不可無一二可言者玆敢略陳之惟聖明垂察焉見今民事之最急者災政爲先而執災之際精濫終難得平俵災之時均排亦難得中猾吏之舞弄貧戶之冤徵其弊多端難以枚擧若其防奸杜弊俾實惠之均被者惟在邑倅之能否而田結之中舊未蒙頉其數甚多殆乎無邑無之竝計今年未移及代播不知其爲幾許今番事目災一萬二千結不爲不多而除出舊未蒙頉代播未移之數則餘者無幾此外各邑之許多實災未知道伯何以區處而至於舊未蒙頉之最多邑則道伯之劃災雖或準報計除舊頉則當年新災之派及民間者數旣不敷其勢將至於白徵而後已歉荒得災之時猶復若此則豐熟無災之年白地徵斂雖欲不爲其可得乎舊陳之爲患其弊已久固非一朝一夕所可釐革者而今之議者每以舊陳看作奸吏囊槖以謂不可輕頉吏屬之幻弄災政奸竇百出則議者之以此持難事勢誠然而海沿醎鹵之地山邑草莽之原永無田形不可更墾者固多有之亦難以一槪奸弊仍不釐革以貽生民切骨之瘼一番査櫛頉其當頉在所不已而第許多舊陳一倂査頉則結摠漸減國用益耗此非公私兩便之道抑有一事可以得此補彼者卽俗所謂踏量是已目今田政之紊亂八路皆然改量査正實是當今之急務而竊伏念才諝旣難邑倅之幹當者甚尠弊竇日滋吏民之售奸者莫禁固難容易議到而若以舊案逐田踏驗則一字五結之內似必有舊陳之還起新卜之贏餘以此所得之結補彼減縮之數則足可相準在公而無減摠之弊在民而無橫徵之患此實爲俱便之策伏願令廟堂從長稟處焉儲置米乃所以責應公用之穀而各邑所儲多寡不一或有公下無多而穀摠夥然者或有穀摠甚少而公下甚繁者蓋此穀之設置法意甚重故毋論石數之多少公用之外不敢擅動儲積旣久漸致腐傷米粒便成塵土斗斛每多欠縮公用之會減而不能當所需之費民間之改色而或未免加斂之歸若使隨其邑治之大小量其用度之多寡磨鍊均排俾無過不及之患則彼此有均蒙之惠而唯其互相均排之道以當年所捧之還酌量事勢變改穀名則此在道臣一轉移間事耳事不撓民惠可下究亦願令廟堂稟處焉各邑元會穀儲留者自近年以來漸至耗縮而各樣應下之數例於此穀中計減穀旣數少不能當其所需故枚報度支欲得常賑廳餘穀則該廳終不許施應下之需已以某穀出給而加用之數旣不援例劃送京司則相持不許列邑則依舊用下逐年如此迄無究竟還穀有虛留之患公用無責應之所列邑之徒擁虛簿坐受其弊者在在皆然若不及今變通末流之弊端事面之苟且已無可言而民邑之受害亦所當念請令廟堂分付該廳量宜劃給勿使如前因循之地焉若夫本邑還穀臣爲邑宰固當竭力收殺無遺畢捧使國穀無一虧欠卽是臣職分內事而統計還摠米太租合爲九千八百九十石零其中各年停退爲一千五百三十石零昨年未捧之以已捧磨勘者爲二千七百五十石零故臣於到任之後竝爲査出方擬一一收捧而今年災荒無異昨年新還與未捧一時竝督則荐飢之餘民勢可矜而當捧之穀有難饒假盡數了勘臣雖不敢自期惟當殫竭精力不辭其勞而最其民情之難支者以其米多也十室之邑當分之米幾爲五千一百餘石徵捧於民米與租固一也而其備納之難米尤甚焉惟我聖上特軫荐飢之民又下代捧之令環海民生之獲霑特恩者其感祝愛戴之心當如何哉然而今年代捧明年當作本色若以還米中限千餘石以今年代捧租仍作租還以爲永久遵行之地則可以少救目前米多之弊此非獨臣邑爲然米多邑民願亦皆如此竝令廟堂稟處焉大抵臣邑幅員本小吏鄕甚劣初無積逋流來之弊又無巨猾侵漁之習若非旱澇之告災庶無痼瘼之可言而顧臣素蔑才猷且當荐荒凡百措置茫無頭緖辜負如山只增悚悶至如他邑民隱之入聞者非但耳目之不廣思慮之不周自己求芻之責尙云未遑鄰邑當革之弊尤無所聞僅以數條管見略效狂瞽之說而俱是膚淺之言皆不足以仰答萬一臣罪至此尤合萬殞臣無任云云省疏具悉荒歲災政大關民隱今日因道啓加請廟堂草記雖已允下加減之相當雖道臣何以詳知其多其寡勿以先入爲主亦勿以回下爲的期於無一束勒徵無一民怨咨卽令廟堂申加關飭踏量事儲置米均換事亦令廟堂明日本司坐起時指一的確稟處戶曹穀不足之弊諸道皆然在所釐正言於筵席者屢矣侍從之爲嶺宰者亦有疏陳亦令廟堂從長措處草記附陳代捧租仍作租還事一體使之稟處
정조 22년
掌令尹寅基校理金熙周副校理趙得永正言尹涵修撰徐有聞洪受浩副修撰朴吉源嚴耆啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行十字刀削答三司曰不允六字刀削
정조 22년
掌令尹庚基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰李汝節事亟停勿煩崔進吉事不允
정조 22년
敎統制使任嵂書王若曰中宸聽鼙疇當得一方之責南維仗鉞爰昇統三道之權玆申綸綍之音俾增旌旗之彩眷彼南洋之巨鎭實我東土之重防鯨波接扶桑之鄕控制殆數千里豹纛開細柳之壘創設歷二百年兼兩使而節制甚尊錢穀甲兵之恃爲保障較諸閫而關阨最壯臺隍樓櫓之作我藩屛邇來疎漏之漸多蓋緣昇平之已久戎備或忽於桑土任他舳艫之朽傷營瘼難矯於尾閭紛然鞭𩋾之餽贈嗟兵民凋瘵之方劇尤難其人顧朝家緩急之是須孰膺斯任惟卿干城令譽鞱鈐全才諸營之竝亞中權望實俱優於歷踐列鎭之屢按外閫聲績尤著於綜明蓋平日注意也深惟予嘉乃故此時在心之簡捨卿其誰玆授卿以三道統制使兼慶尙右道水軍節度使勉恢遠猷祗服寵命繕器械而明紀律可藉虎在山之威修城郭而廣蕃積永絶鯨呑舟之患自餘臨機措擧惟在隨事弛張於戲委寄要試於錯盤詎忽金城屯田之奏令望夙儲於笠穀宜追銅柱標海之勳海嶠之氛祲已消莫曰無虞於疆場閑山之壁壘尙在益思有備於衣袽故玆敎示想宜知悉知製敎洪受浩製進
정조 22년
戊午十月十一日辰時上御誠正閣諸承旨持公事入侍輪對官同爲入侍時行都承旨李晩秀行右承旨申耆右副承旨兪漢寧同副承旨李祉永假注書李允謙記注官金景煥承膺祚輪對官宗廟令朴彬源尹覺基司錄趙象基尙衣別提申錫老承文校檢柳沁煥東氷庫別提李彭老以次進伏訖祉永讀奏京畿監司李在學狀啓右議政沈煥之上疏上送事命書判付上曰輪對官進前彬源進奏職姓名上曰汝爲故忠臣之祀孫耶彬源曰支孫矣上曰汝須恪勤奉職也覺基進奏職姓名上曰此是文忠公之後孫耶耆曰前承旨尹光普之姪矣上曰看念奉職也象基進奏職姓名上曰此誰也耆曰故判中樞府事趙絅之後孫矣上曰居在何地象基曰原居抱川矣沁煥進奏職姓名上曰汝則居在何地沁煥曰居生寧邊地矣錫老進奏職姓名上曰有所懷則奏之錫老曰甲寅年故判書徐有防爲提擧時本院些少弊端盡爲釐革今則無所懷可奏者矣上曰有遺在否錫老曰元貢遺在卽去核綿花十斤十一兩菖蒲末一石三斗五升蠣灰八石六斗矣彭老進奏職姓名上曰此誰也耆曰故相李仁老之十三代孫云矣命輪對官先退命書右議政疏批訖仍命退承史以次退出
정조 22년
戊午十月十一日辰時上御便殿右副承旨入侍時右副承旨兪漢寧假注書李允謙記注官承膺祚記事官金履永前承旨蔡弘遠檢校待敎沈象奎抄啓文臣曺錫中以次進伏訖上曰嶺南人有名稱者行蹟所謄冊子未知爲幾卷耶弘遠曰合爲四十六卷矣上曰雖是分謄而五六日之內謄出四十餘卷可謂神速矣今欲於此冊中抄出爲人物考依鑄字所抄謄例以其初次謄書人分掌抄出則似無生疎之歎使之從速謄出可也仍命退承史以次退出
정조 22년
行都承旨李晩秀病行左承旨李書九坐行右承旨申耆坐左副承旨兪漢寧坐直右副承旨李祉永坐同副承旨李溏坐直注書金啓溫仕一員未差假注書李允謙仕直事變假注書鄭日泰仕
정조 22년
申耆啓曰日次儒生殿講及專經文臣殿講十五日爲之事命下矣處所以何處爲之乎敢稟傳曰便殿爲之
정조 22년
傳于兪漢寧曰十五日殿講相値次對進定於今日
정조 22년
傳于兪漢寧曰大臣備局堂上引見
정조 22년
藥房提調前望單子入之李秉鼎落點
정조 22년
吏曹口傳政事以權晙爲奉常判官
정조 22년
傳于申耆曰禮房承旨入侍
정조 22년
傳于申耆曰昨於疏批有出肅之諭而史官之回不付奏啓今日亦不造朝益切翹企之想更遣史官問卿行止須卽幡然登途事傳諭于右議政
정조 22년
以咸鏡監司李集斗狀啓進上生文魚等不得一時封進惶恐待罪事傳于兪漢寧曰勿待罪事回諭
정조 22년
兪漢寧以備邊司言啓曰慶州府尹吳鼎源上疏批旨內寺奴婢之弊益聞其所不聞無辜齎怨尙云切矜竝不知生人之理者尤豈不爲干和之一大端而矯救之擧稽至于今非出於悠汎誠以磨礪須如百鍊可能行之永久卿之論列救弊諸件令籌坐諸堂各陳意見仍具大臣意見使之稟處結斂戶斂各項弊端及於義峴濫稅事附陳邑弊封山之弊亦令廟堂一體稟處事命下矣取見其疏本則其一本州連歲不登還穀不能準納一石租以一兩錢代捧且下納臭載拯米每石亦許三兩錢代捧及其開倉仍以分給便若錢還者而其數則米爲六百石租爲一萬八千石如欲嚴督其本穀則徒見其散四而莫遏今年則收捧本穀之幾分其餘待明秋畢捧事也拯米代錢猶或可也還穀代錢事極可駭旣已登徹之後首犯及掩置守令不可置而不論竝令該道捧現告仍令該府拿問處之至於今年之定分數捧本穀待明秋畢捧之論蓋出權宜而春受詳定之價秋納極貴之穀則雖曰分數民之受害當復如何以錢還捧待明秋換作本穀似爲目下便民之政亦無日後侵欺之慮以此分付其一永革寺奴之名色只以寺奴之元貢實數計口比摠以良民換定且壯婢之作役實數則用準折之法假令婢六口換作良丁一名則良丁一疋足當婢六口所納然則時存之奴不期爲良而自歸良丁納布之數不待更括而自在比摠加括之擾不及於民兒弱之充不責於吏而京司需用無損一定此法百弊自革若夫本府內奴婢則奴爲十七口婢爲十口而奴之納布婢之納役與寺賤無異且虛實之相蒙隣族之橫徵與寺賤亦同倘加矯革宜無彼此又有尙衣院奴婢旣不載於寺奴案亦不入於內奴案別爲名色年年收布其弊亦與寺奴內奴少無差等而驛奴婢則勞逸苦樂只在郵官似不當與擬於寺奴內奴之通變事也行左參贊鄭民始以爲以寺奴婢事前後絲綸惻怛諄複而尙未及變通者槪以終未得良策也良丁代充亦是議論中一事而此亦多難便之端恐未敢輕議云吏曹判書金文淳以爲以良代奴雖非經法而京司比摠旣難減摠隱漏査括又無其路如欲矯救則本道良水軍之例庶或爲傍援之道而自古流來之法恐難一朝更張臣不敢質言仰對云兵曹判書李時秀以爲目下說民弊者無不以寺奴爲先問其矯救之策則亦惟曰代充良役而已此蓋出於一時彌縫之論而奴與良名實逈異不改其實而只換其名在於事體終未穩當云行大護軍趙心泰以爲寺奴婢之弊誠有該府尹之疏論則藉令減額釐正矯救或爲一道而至於以奴換良或近移疾有難容易議到云禮曹判書趙尙鎭以爲奴婢虛額之弊實是衆民之至冤諸路之痼弊今以軫恤之聖念諮詢矯救之策而査括之令每患隱漏防貢之議亦無變通京司批摠則旣無以剋減惟有良水軍傍照之例庶或爲一分矯弊之道而理難逆覩事係更張以臣膚淺不敢臆對云戶曹判書趙鎭寬以爲寺奴婢之弊無邑不然而嶺南爲最曩在庚辰年間先臣曮待罪嶺伯時以其切矜之狀狀請査正所頉殆累千其代以防奴軍移充而防奴之代以良丁充之蓋以奴婢之名額猝難減革而防軍亦是寺奴則其爲賤名無間彼此以此防軍充彼奴頉猶爲目下矯救之道故也伊時此弊殆減幾分臣曾目覩而目熟矣到今弊端又復如前臣之愚見於先臣已施之外無他可陳之策云漢城府左尹申大顯以爲寺奴婢虛額之弊實是諸路痼瘼今此以良換充之論庶或爲目下矯救之道而如是通變之後永久無弊以臣膚淺之見不敢質言臆對云漢城府右尹李漢豐以爲寺奴婢之弊無邑不然而本州雖或最甚減額旣難輕議換良亦係更張矯救之方有不敢遽然臆對云行護軍徐龍輔以爲奴婢切骨之弊屢勤軫恤之敎而年久虛額旣無査括之勢京司比摠又無酌減之道則惟換良一事庶幾爲一分矯救之方而事係更張不敢臆對云左承旨李書九以爲奴婢之換作良役議者言之多矣此固出於一時矯救之論而除非大更張大變通則此等牽補架漏之策反不如仍舊貫而時加査正不至於更生別弊恐似得宜云行護軍李益運以爲各寺奴婢之弊凡言矯救之策者只有防貢換良二條而如欲防貢則斂散之際又生一弊惟以良代塡實爲導和祛瘼之道而有違經法臣不敢臆對云永革奴名通排良役前後營邑之論雖謂之大同不是過矣第念內寺奴官奴校奴驛奴私奴其爲奴婢之法一也存則倂存罷則倂罷何獨於內寺奴而先議其罷乎藉曰先就切苦之弊而祛之此亦有未必然者所謂私奴婢一自推奴之防禁世傳者無幾而尙亦操生殺之權任箠楚之苦富戶饒室猶或衣食之粗給貧家窮蔀不堪薪汲之椎剝人之賤之何間寺奴而均是國民則何厚何薄從古救時之策終不能容易着手於奴婢之法者良以此也初元罷推刷之盛德大惠粵自箕聖以來恐無與比而今之設弊少無異於罷推刷以前以此推之換作良役之後決知其軍多民少之說日登公車不啻倍甚於寺奴之弊也治道祛其太甚罷推刷一事小可以永播民和大可以迓續景命不可但以祛太甚論外此以往以時按廉能者奬之慢者罪之而已臣之此言便不新奇而區區愚見不出於此其一民間收斂每在於無定例之邑而有事輒皆結徵戶斂故下民難保之弊實階於此近日此弊兩南尤甚無處不然嚴立科條先從有事輒斂之弊而防禁事也結戶斂嚴飭之命政在於隨事輒斂之弊待其畢釐正依所請嚴立防禁其一封進物種移貿之弊全鰒爲尤多故今番釐正海弊後又爲査減而進獻事體至爲嚴重不敢諉之以土貢乃以體少色渝之品苟然充封則依前移貿在所不已事也土貢之義惟當以土産之最佳者封進依前移貿之說未知其可別無可以覆奏者萬一此後又以海弊及聞於朝廷則當自時倅難免重勘之意嚴飭其一本邑於義峴火田屬入於義宮之後不問土地之陳起必準三十結之摠民不支堪屢訴該宮雖減定二十結而此亦半是冤徵宮納二十結之中減定其半事也火田陳起虛實難辨而旣以宮納之冤徵至登章奏則其在仰體之道宜請許施而取考本宮文書則恒定三十結而因屯民呈狀癸未判下極爲嚴截今於減爲二十結之後又請減半實涉未安置之其一本州三面之兵營所納氷丁米爲一百十餘石柴爲二千四百七十丹炭爲一百三十八石藁草爲三百九十同而營屬捧納之法點退轉加以錢代納然後點退濫徵之患可隨而無也一依民願以錢許納永以爲式事也無論氷米與柴炭藁草當其收捧之際營屬輩點退誅求之弊不言可想以錢折定似不至於窒礙難行令道臣往復該閫定式施行後報本司其一本州境內三寺之兵營所納紙價添助錢五十兩自是白徵空寺之各營所納倂蒙半減然後殘僧庶有還集之望事也寺刹之凋弊在在如此誠亦悶然無論兵營納各營納亦令道臣量宜矯救後形止狀聞其一本州封山有三雖有沿海之名距海門爲三十里從前造船也治倭館也未嘗取材於此山摘奸之來營屬之侵求旣甚山監之供億難辦一年衆費動逾千金梁山蔚山曾革一二封山而流民還接戶口歲增已事可驗事也左沿私田之有名無實誠如所陳而封山體重不可以一疏遽罷關問道臣使之具意見狀聞後稟處何如傳曰允內寺院奴婢事尸判獻議中庚辰年間矯弊條件令道臣相考營上文簿仍又遍探慶州外諸邑不得不一同矯改處消詳論理措劃狀聞進上全鰒近果依前下飭敎擧行而民邑省弊與否使之報來後草記而左兵營封進生鰒下輩無於前之誅求爲小民難支之端裨率逗遛海村一鰒之費恰爲一緡該兵使嚴處亦令時兵使査出近年行惡之類該裨嚴棍回示充軍仍以永爲除弊萬一不謹擧行又或不卽査出該帥臣當別樣重勘而外此海弊申禁今纔三年爲弊依舊云寧有如許紀綱亦令道臣摘發首先毁劃之該倅以其姓名報來仍令該府施以違制之律可也
정조 22년
兪漢寧以備邊司言啓曰靑松府使兪漢謨上疏批旨內附陳刊冊外戶曹納匠額亦令廟堂査實草記稟處事命下矣取見其疏本則以爲戶曹句管水鐵小冶匠磨造匠兩名色此非以磨冶爲業者卽是良丁而考諸年前刊布冊子則無此名色軍案則有之伏未知創規之如何而問其一年所納每名秋納會付大米十四斗三升零春又有如干錢曹納者較之各樣良役不啻倍蓗本邑則只有兩役各三名而已若計一道則爲額必多命有司量宜以處爲辭矣取考戶曹文跡則不言匠名但稱匠稅嶺南一年所捧爲一百一匹每匹代錢二兩三錢收捧靑松所納只是一匹更考會案則靑松所在匠稅會付米爲五石十一斗矣謹考大典通編則只以大中小冶磨鍊米布之稅較諸該倅疏陳之數略綽相當此必由於原典流來之法至今不廢而匠與冶則古有今無混歸良役之致而不載刊冊者以其異於良役而然也雖然原典註增條曰已上今倂廢而今乃如此該曹亦不能詳知委折更令該道詳査道內匠稅木幾許稅米幾許及久遠可據文跡消詳狀聞後稟處何如傳曰允
정조 22년
兪漢寧以備邊司言啓曰沃溝縣監鄭來百上疏批旨內荒歲災政大關民隱今日因道啓加請廟堂申加關飭踏量事儲置米均換事亦令廟堂明日本司坐起時指一的確稟處戶曹穀不足之弊諸道皆然在所釐正言於筵席者屢矣侍從之爲嶺宰者亦有疏陳亦令廟堂從長措處草記附陳代捧租仍作租還事一體使之稟處事命下矣取見其疏本則其一目今田政紊亂改量査正當今之急務而纔諝旣難吏奸莫禁固難容易議到若以舊案逐田踏驗則必有舊陳之還起新卜之贏餘公無滅摠民無橫徵事也逐田踏驗便亦査陳之論而非言之難行之爲貴他邑之事惟在各其倅之能否而先自本邑着意擧行俾趁在官之時期有核實之效其一儲置米所以責應公用之穀而公用之外不敢擅動漸致腐傷民間改色未免加斂若隨其邑治大小用度多寡磨鍊均排俾無過不及之患則有均蒙之惠而惟其互換均排以當年所捧之還酌量事勢變改穀名事儲置米之或多或少蓋緣山沿之用下不同以致彼此之多寡各異而還穀換作本無其例令該廳參互會案略加酌量俾祛太不均之弊其一元會穀近年以來漸至耗縮不能當所需常賑穀量宜劃給事也元會常賑名色各異年前惠廳之不許會減雖出典守之意其實則行不得之政而畢竟公用決無不劃之勢則京外請得之禁固當一切嚴守而元會不足之代則恐合依前會減此意分付該廳其一本邑今年災荒無異昨年而最其民情之難支者以其米多也今年代捧明年當作本色若以還米中限千石以今年代捧租仍作租還以爲永久遵行事也代捧旣用準折之法則其爲民食貴在精而不在於米與租之間而千石米換作亦係大政令道臣論理該邑便否於捧不捧伏啓以爲稟處之地何如傳曰允
정조 22년
李書九以戶曹言啓曰時御所內各司及慶熙宮差備內雨漏處修改吉日令日官池景喆推擇則今十月十七日卯時爲吉云以此日時擧行何如傳曰允
정조 22년
李溏以刑曹言啓曰承政院使令孫守雄金振換等加刑啓目判付內所當加刑取服而日寒如此姑從末勘照律定配事判下矣依判下孫守雄慶尙道河東府金振換全羅道潭陽府竝定配所卽爲押送之意敢啓傳曰知道
정조 22년
戊午十月十二日午時上御重熙堂軍士房承旨入侍時左副承旨李海愚記事官金啓溫記注官金景煥記事官金履永以次進伏訖上曰今日次對擧條催促書入可也賤臣承命出傳命書榻敎曰王大妃殿進御加味養胃湯自今日一貼式煎入又命書榻敎曰藥房提調許遞前望單子入之又命書傳敎曰左副承旨許遞前望單子入之待下批牌招察任仍命退承史以次退出
정조 22년
行都承旨李晩秀病行左承旨李書九坐行右承旨申耆坐直左副承旨兪漢寧坐右副承旨李祉永坐同副承旨李溏坐直注書金啓溫仕直一員未差假注書李允謙仕事變假注書鄭日泰仕
정조 22년
申耆啓曰來十八日專經武臣殿講日次矣敢稟傳曰再明日文講儒講時同爲之
정조 22년
申耆啓曰卽者成均館官員來言今十五日儒生殿講時四學掌色當爲塡差齋生單子亦當修入而大司成李始源謂有身病不爲擧行云卽爲牌招何如傳曰允
정조 22년
李溏啓曰弘文提學李秉鼎旣入闕中不爲肅謝直爲出去事甚未安推考警責何如傳曰允
정조 22년
傳于申耆曰政官牌招開政
정조 22년
李溏啓曰卽者義禁府都事來言時囚無得過三日滯囚曾有定式矣時囚罪人尹厚東當爲捧供而判義禁李祖源知義禁李聖圭俱有身病知義禁李家煥服制未出仕同義禁姜彝正在外不得開坐云判義禁李祖源知義禁李聖圭竝卽牌招以爲備員開坐之地何如傳曰竝許遞今日政差出
정조 22년
以大司成李始源牌不進罷職傳旨傳于申耆曰只推更爲牌招
정조 22년
有政吏批判書金文淳參判李敬一參議任希存進行右承旨申耆進以尹師國爲判義禁黃昇源柳焵爲知義禁徐有大爲同義禁李錫箕爲司藝許楫爲典籍金相离爲禮賓主簿曺文檢爲昌陵參奉張時復爲童蒙敎官鄭愈爲假監役崇義殿監王景孝單付故別坐蔡得沂贈執義贈職事承傳
정조 22년
兵批判書李時秀參判柳誼參議閔昌爀病參知柳師模入直進左副承旨兪漢寧進副護軍李海愚副司果朴民淳竝單付
정조 22년
再政兵批副司果姜世靖單付
정조 22년
李溏啓曰今日政新除授禁府諸堂竝待下批牌招以爲開坐之地何如傳曰允
정조 22년
以判義禁尹師國同義禁柳焵牌不進推考傳旨傳于李溏曰更爲牌招
정조 22년
申耆啓曰日次儒生殿講時書啓事當卽爲修入而大司成李始源只推命下之後謂以儒通旣出情勢難安屢度催促無意擧行事體所在極爲未安從重推考何如傳曰允身居師儒之任者不思導迪之方何乃如彼自引乎待開門更爲牌招而落點之單明日廳坐當爲入啓各別嚴飭無敢煩徹可也
정조 22년
以慶尙監司李儀綱狀啓四儒臣後孫及故家世族中參互見聞抄擇九人區別儒武列錄冊子上送事傳于申耆曰四儒臣子孫中故儒臣鄭逑曺偉張顯光子孫今政雖點下而故儒臣曺植後孫曺龍玩獨未與焉首仕參下一窠次次陞付後作闕擬入其外薦剡中未爲者四人而幼學朴光久以故忠臣朴彭年之後孫年爲六十二幼學金鎭東年爲七十二雖除職其筋力之能爲强仕未可知望筒首擬姑越點此二人者監役敎官加設單付問于該道如可上來則給舖馬上送否則狀聞事令該曹卽爲知委閑良李齊年孝寧大君十二世孫令兵曹先付內禁衛使之起送後待令事分付
정조 22년
再政吏批以李羲淵爲順陵直長李鼎圭爲禁府都事曺龍玩爲敦寧參奉假監役金鎭東童蒙敎官朴光久同義禁柳焵竝單付
정조 22년
傳于申耆曰延日縣監鄭晩錫萬言疏下廟堂拔例聚精看詳十分會意究理以眞箇救弊條件回啓事招致備郞傳于大臣仍令該曹待其遞來陞擬右職以勸不言之人
정조 22년
記注官白鳳周狀啓臣於本月十三日辰時量敬奉聖諭馳往傳諭于果川下北面上加次里議政府右議政沈煥之所住處則以爲臣猥以千萬無所似之賤品遽叨千萬不敢當之恩命震掉恓惶遁伏江外恭俟公議之駁正者月將再帀矣一向縮伏一向泯默亦不敢自安於私義乃敢仰首呼籲于聖明之下冀蒙鐫改之恩而辭拙誠淺未能上格天聽一批再批聖諭冞勤有非庸陋如臣者之所敢承當伏地戰慄莫省所圖旣歷數宿稍聚神思又以僭猥之巽章三瀆崇嚴豈敢曰此所以倣中書之故事乎秖緣衷情震薄如汎海之舟亡維楫而入風濤茫然無所極則只可控呼於天地父母者故耳臣不圖天聽逾邈兪音尙靳而況伏奉整衣以俟之敎驚惶跼蹐兩宵不敢寐仰瞻雲天微忱莫徹矣玆者史官儼臨以聖敎擎傳誨之以疏批有出肅之諭而不附奏啓亦不簉朝又以益切翹企之想須卽幡然爲敎仍問臣行止噫聖朝不世之恩數何以及於如臣螻蟻之微乎臣於是尤爲惶恧尤爲悚蹙無所措躬也顧臣平生百無一長而今則年迫乞骸病至難醫雖欲效力於百執事之末尙無其望矣況可擬論於三事之重任乎且臣再昨疏中所附陳者秖爲宗社之安危所係義理之明晦所關瀝血冒昧言不知裁固未足以仰槪於聖心而臣之白首畢忠之義亦在乎是矣及伏承傳諭以漢史之汗無反爲敎臣不勝慙悚抑鬱繼之以慨然隱憂之無窮已也至若匪據之職任反復思量誠無承膺之路轉益憂畏唯願卽被嚴譴云矣臣則仍爲復路緣由竝以馳啓爲白臥乎事是良厼詮次善啓向敎是事傳曰史官之回猶復巽讓雖以古之大臣嚴於去就者未聞三章之外更如是逡巡附陳云云尤豈過引乃爾新拜之後日望簉朝卿須卽起幡然事入侍史官更爲傳諭所當使之偕來而風寒猝緊恐添愼節姑此咨且宿來果差勝耶此意一體傳諭
정조 22년
申耆以吏曹言啓曰成均館直講朴聖鉉受由過限不上來依例改差何如傳曰允
정조 22년
李書九以備邊司言啓曰義禁府草記批旨內更令廟堂論理稟處可也事命下矣取見該府草記則枚擧全羅監司李得臣狀啓以爲帳籍法意至爲嚴重而務安流來虛戶至過八百戶不思釐革創出官貧名色播錄各里責應虛戶之役者實爲切苦之弊不可以事在年久置而勿論當該首犯與循襲之前後守令令本道指名拿問處之時縣監李弘源拿來後照法勘處爲辭矣該邑虛戶若是之多而時縣監李弘源在官已久尙未釐正者固難免仍循之罪而事非首犯邑是尤甚使功不如使罪姑令戴愆供職以爲悉心釐正於戶籍磨勘之時至於首犯及前後襲謬之守令該府雖請捧現告拿處取考道臣査啓則官貧名色已在乙丙之間四十年來守令雖其時存之人時縣監旣請參酌則亦不可斑駁今姑安徐恐不至爲廢法所謂官貧之名設欲彌縫何所不可而名色極爲駭異來頭勘籍時自當不期革而自革而雖於其前決不可一時仍置爲先使之亟罷其名之意分付道臣何如傳曰允
정조 22년
兪漢寧以備邊司言啓曰外方徵債防塞時京司一體擧行而年分回啓後自本司草記知委事因特敎定式矣今年外方徵債旣已限明秋防塞京司亦爲一體防塞之意分付法司何如傳曰允
정조 22년
禁府啓目萬頃前縣令尹厚東原情云云問目內辭緣泛稱遲晩刑推得情何如判付啓除刑推議處爲良如敎
정조 22년
掌令尹寅基校理金熙周副校理趙得永正言金和鍾修撰徐有聞洪受浩副修撰朴吉源嚴耆啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀削答三司曰不允五字刀削矣
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
正言金和鍾啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允